หุ้นปิดบวก 3.95 จุด
SET ปิดช่วงบ่ายที่ระดับ 768.16 จุด เพิ่มขึ้น 3.95 จุด(+0.52%)มูลค่าการซื้อขาย 18,388.16 ล้านบาท แนวเดียวกับภูมิภาค, ปัญหาหนี้สินในยูโรโซนยังกดดันอยู่
10 มิ.ย. 2553

SET ปิดช่วงบ่ายที่ระดับ 768.16 จุด เพิ่มขึ้น 3.95 จุด(+0.52%)มูลค่าการซื้อขาย 18,388.16 ล้านบาท แนวเดียวกับภูมิภาค, ปัญหาหนี้สินในยูโรโซนยังกดดันอยู่
นักวิเคราะห์ฯเผยตลาดหุ้นไทยวันนี้ปรับตัวขึ้นเล็กน้อย แนวเดียวกับตลาดภูมิภาคส่วนใหญ่ เข้าใจว่าตลาดฯตอบรับข่าวการส่งออกของจีนโตดีไปแล้ว แต่ตลาดฯยังมีแรงกดดันจากความกังวลปัญหาหนี้สินในยูโรโซนหวั่นจะลุกลามไปประเทศอื่นอีก แต่เรื่องนี้ไม่ได้ส่งผลกระทบต่อตลาดบ้านเรามากนักส่วนปัจจัยการเมืองก็ติดตามดูต่อไป โดยเฉพาะรายละเอียดแผนปรองดอง พรุ่งนี้ตลาดฯคงแกว่งแคบเหมือนวันนี้ พร้อมให้แนวรับ 760 แนวต้าน 770 จุด
ตลาดหลักทรัพย์ปิดตลาดช่วงบ่ายวันนี้ที่ระดับ 768.16 จุด เพิ่มขึ้น 3.95 จุด(+0.52%)มูลค่าการซื้อขาย 18,388.16 ล้านบาท  
การซื้อขายหุ้นวันนี้ ดัชนีหุ้นไทยแกว่งตัวในแดนบวกเป็นส่วนใหญ่ โดยขยับขึ้นแตะจุดสูงสุดของวันอยู่ที่ระดับ 768.25 จุด ส่วนดัชนีจุดต่ำสุดของวันอยู่ที่ 763.66 จุด
ส่วนหลักทรัพย์เปลี่ยนแปลงวันนี้ เพิ่มขึ้น 206 หลักทรัพย์ ลดลง 124 หลักทรัพย์ และไม่เปลี่ยนแปลง 141 หลักทรัพย์
นายวรุตม์ ศิวะศริยานนท์ รองกรรมการผู้จัดการ ฝ่ายวิจัย บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวขึ้นเล็กน้อยในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะบวกเล็กน้อย เข้าใจว่าตลาดฯตอบรับข่าวตัวเลขการส่งออกของจีนเติบโตดีไปเรียบร้อยแล้ว แต่ตลาดยังกังวลปัญหาหนี้สินที่เกิดขึ้นในยูโรโซน ภายหลังจากที่มีปัญหากับฮังการีแล้ว ก็ไม่รู้ว่าจะเกิดขึ้นกับประเทศอื่นอีกหรือไม่ ทำให้ประเด็นนี้ยังคงกดดันตลาดฯอยู่ ทั้งที่เรื่องนี้ไม่ได้มีผลกระทบโดยตรงต่อตลาดบ้านเรามากนัก
ส่วนปัจจัยภายในประเทศเรื่องการเมืองก็คงจะต้องจับตาดูไปเรื่อย ๆ โดยเฉพาะแผนปรองดองที่นายกรัฐมนตรีจะประกาศออกมาเย็นวันนี้ ต้องรอดูว่าจะมีรายละเอียดเป็นอย่างไร 
แนวโน้มการลงทุนในวันพรุ่งนี้(11 มิ.ย.)นายวรุตม์ กล่าวว่า ตลาดฯคงจะแกว่งแคบเหมือนอย่างวันนี้ แต่ระยะกลางมองว่าตลาดฯน่าจะดีได้ เนื่องจากเชื่อว่าบรรดากองทุนจะต้องมีการประเมินสถานการณ์ใหม่ หลังจากที่ทางยุโรปมีปัญหา ก็อาจจะทำให้มีการย้ายเม็ดเงินลงทุนมาอยู่ในตลาดภูมิภาคเอเชียมากขึ้นก็ได้ ส่วนระยะยาวมองว่าตลาดฯดีอยู่แล้ว พร้อมให้แนวรับไว้ที่ 760 จุด แนวต้าน 770 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่                    IVL    มูลค่าการซื้อขาย 1,379.35 ล้านบาท ปิดที่  18.50 บาท เพิ่มขึ้น 0.70 บาท          CPF    มูลค่าการซื้อขาย   941.33 ล้านบาท ปิดที่  17.90 บาท เพิ่มขึ้น 0.40 บาท          PTT    มูลค่าการซื้อขาย   834.52 ล้านบาท ปิดที่ 245.00 บาท ราคาไม่เปลี่ยนแปลง          SCB    มูลค่าการซื้อขาย   659.99 ล้านบาท ปิดที่  82.50 บาท เพิ่มขึ้น 0.25 บาท          PTTCH  มูลค่าการซื้อขาย   580.06 ล้านบาท ปิดที่  96.25 บาท เพิ่มขึ้น 0.25 บาท